Izvor: DSHV

Na sedištu Hrvatskog kulturnog društva u Novom Slankamenu, nepoznate osobe noćas su polomile prozore i na fasadi zgrade ispisale četiri slova "S", naveo je Demokratski savez Hrvata u Vojvodini.

"Noćas je Hrvatski dom u Novom Slankamenu, sjedište mjesnog Hrvatskog kulturno-prosvjetnog društva "Stjepan Radić", bio meta vandalskog napada. Zaprepašteni nasiljem, najoštrije osuđujemo ovaj čin", naveo je DSHV na svojoj Fejsbuk stranici.

DSHV je pozvao nadležne institucija da adekvatno reaguju, otkriju počinitelje i izvedu ih pred lice pravde.

Poverenica: Takvo ponašanje nije u skladu sa zakonima

Poverenica za zaštitu ravnopravnosti Brankica Janković osudila je razbijanje prozora i iscrtavanja grafita na fasadi zgrade Hrvatskog doma u Novom Slankamenu i podsetila da takvo ponašanje nije u skladu sa zakonima i standardima ponašanja, kao i da ne odražava opštu klimu u društvu.

"Srbija je država svih njenih građana bez obzira na nacionalnu ili versku pripadnost i zato je važno da ovakvi pojedinačni akti nasilja i netrpeljivosti naiđu na jasnu osudu javnosti", istakla je Janković.

Ona je kazala da očekuje od nadležnih, pre svega na lokalnom nivou da uklone grafit i pomognu u sanaciji štete, kao i da će počinioci biti brzo privedeni pravdi.